SABINA ซื้อใส่(พอร์ต)แล้วสบาย ราคา ‘เด่น’ ปันผล ‘โดด’
เป็นหุ้นที่ไม่ปรากฏในวงการข่าวสารตลาดทุนบ่อยครั้งนัก สำหรับ บริษัท ซาบีน่า จำกัด (มหาชน) หรือ SABINA
11 พ.ย. 2561

สำนักข่าวรัชดา
เป็นหุ้นที่ไม่ปรากฏในวงการข่าวสารตลาดทุนบ่อยครั้งนัก สำหรับ บริษัท ซาบีน่า จำกัด (มหาชน) หรือ SABINA
แต่ก็ถือเป็นหุ้นมีคุณสมบัติน่าสนใจเฉพาะตัวเป็นอย่างยิ่ง โดยเฉพาะเมื่อตัวเลขผลการดำเนินงานมีพัฒนาการอย่างต่อเนื่อง เติบโตขึ้นในทุกปี
เริ่มจากปี 2557 มีกำไรสุทธิ 146.92 ล้านบาท ซึ่งต่อมาขยับเป็น 165.54 ล้านบาท 175.67 ล้านบาท และ 243.14 ล้านบาท ในปี 2558 จนถึงปี 2560
กระทั่งล่าสุด รายงานตัวเลขกำไรสุทธิ ณ สิ้นงวดไตรมาส 2/2561 (งบ 6 เดือน) ที่ระดับ 175.85 ล้านบาท…เพิ่มขึ้นถึง 54% จากงวด 6 เดือนแรกปี 2560!
ก็เชื่อได้ว่ากำไรปีนี้ทั้งปีน่าจะขยายตัวขึ้นอีกเป็นปีที่ 5 ติดต่อกัน และคงจะเกิดขึ้นได้ไม่ยากเย็นนัก 
 
ฟากตัวเลข “อัตรากำไรสุทธิ” หรือ Net Profit Margin ถือเป็นอีกหนึ่งองค์ประกอบสำคัญที่บ่งชี้ว่า SABINA เป็น Growth Stock ที่มีแนวโน้มเติบโตสูงต่อไปในอนาคต
แถมยังมีพื้นฐานแน่นเปรี๊ยะ โดยเฉพาะเมื่ออีกหนึ่งตัวเลขสำคัญทางการเงิน คือ “พีอีเรโช” กลับปรับตัวลดลง สวนทาง “มาร์จิ้น” ที่ปรับตัวเพิ่มขึ้นมาโดยตลอด
 
เช่นนั้น คงพอตีความในเบื้องต้นได้ว่า ราคาหุ้นเริ่มเข้าสู่โซน “ไม่แพง” ตั้งแต่ช่วงต้นปีนี้เป็นต้นมา ซึ่งค่า “พีอีทูโกรธ์เรโช” หรือ PEG ณ สิ้นปี 2560 ปรับตัวลดลงอย่างมีนัยสำคัญ มาอยู่ที่เพียง 0.84 เท่า
ขณะที่ตัวเลข ณ สิ้นงวดครึ่งแรกปีนี้ เสมือนเป็นการย้ำหัวหมุดที่ว่าตอนนั้น “เริ่มไม่แพง” จนตอนนี้ “เริ่มถูกแล้ว” โดยขยับลดลงมาอยู่ที่ 0.62 เท่าเพียงเท่านั้น!!!
ถัดมาดูตัวเลขอื่นในปัจจุบัน เช่น หนี้สินรวม ส่วนของผู้ถือหุ้น หนี้สินหมุนเวียน และสินทรัพย์หมุนเวียน ภาพรวมถือว่า SABINA อยู่ในเกณฑ์ที่มีความมั่นคงทางการเงินสูง
อัตราหนี้สินต่อทุน หรือ “ดีอีเรโช” ต่ำมาก…อัตราส่วนทุนหมุนเวียน หรือ “เคอร์เรนท์เรโช” ก็ถือว่าอยู่ในเกณฑ์ดีจัด!!
ชนิดที่เรียกว่า ถ้าเจ้าหนี้มาเคาะประตูโรงงานเพื่อทวงหนี้ ก็พร้อมยืดอกจ่ายได้ทันที อย่างสง่าและภาคภูมิ อย่างไรก็อย่างนั้น
 
ด้านตัวเลขกำไรสะสม(ยังไม่จัดสรร) ปัจจุบันอยู่ที่ราว 1.01 พันล้านบาท ซึ่งคงพอเป็นตัวการันตีว่า บริษัทฯจะสามารถจ่ายเงินปันผลให้กับผู้ถือหุ้นได้ตามเป้าอัตราการจ่ายฯที่ 100% เรื่อยไปในอนาคต
เช่นนั้น นอกเหนือจากการเป็น Growth Stock แล้วยังพอจะเรียก SABINA เป็น Dividend Stock ด้วยได้หรือไม่?…คงต้องลองพิจารณาดู…
ล่าสุด (สิ้นสุด 30 มิ.ย. 61) อัตราส่วนเงินปันผลตอบแทน หรือ “ดิวิเดนด์ยีลด์” อยู่ที่ระดับ 2.78% ก็อาจแลดูยังไม่จูงใจสักเท่าไหร่
แต่บนสมมติฐานว่า กำไรสุทธิจะเติบโตขึ้นในช่วงหลังจากนี้โดยเฉลี่ยเกือบ 20% ต่อปี ตามค่าเฉลี่ยการเติบโตย้อนหลังถึงปี 2557 และด้วยนโยบายการจ่ายปันผลใหม่ (เปลี่ยนเมื่อปี 60) แบบจัดเต็มครบทั้งจำนวน
นั่นแปลว่า ยีลด์จากปันผลจะขยายตัวขึ้นต่อเนื่อง ตามสัดส่วนการเติบโตของตัวเลขในบรรทัดสุดท้าย ใช่หรือไม่???  
ช่วงที่ผ่านมา มีเรื่องปรับโครงสร้างทุน ก็ส่งผลให้เกิดปริมาณ “โฟลต” ตามท้องตลาดเพิ่มขึ้น ซื้อง่ายขายคล่องมากกว่าเก่า 
การปรับโครงสร้างธุรกิจจากเดิม “โออีเอ็ม” ผันมาขายแบรนด์ตัวเองเป็นหลัก รวมถึงการเริ่มใช้วิธีจ้างผลิต และการเพิ่มช่องทางจำหน่ายก็ส่งผลให้ทั้งรายได้ กำไร และอัตรากำไร ปรับตัวสูงขึ้นทุกปี
ส่วนค่า “พีอีเรโช” ล่าสุดก็เริ่มคงที่ เนื่องจากปรับตัวขึ้นมาได้เล็กน้อย หลังปรับลดลงอย่างต่อเนื่อง มาตั้งแต่ปี 2557…คงพอตีความได้ว่า ตลาดเริ่มเห็นภาพของการเติบโตชัดเจนมากยิ่งขึ้น
เช่นนั้น…ราคาหุ้น SABINA มีโอกาสปรับเพิ่มขึ้นอย่างมีนัยสำคัญภายหลังจากนี้ และจะขึ้นไปอีกเท่าไหร่คงคำนวณได้ไม่ยากแล้วกระมัง…
อิ อิ อิ